Document ID: 31986D0200

Title and Content:
***** ΑΠΟΦΑΣΗ ΤΗΣ ΕΠΙΤΡΟΠΗΣ 12ης Μαΐου 1986 για τη σύσταση συμβουλευτικής επιτροπής για τη διάδοση γεωργικών πληροφοριών (86/200/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, Εκτιμώντας: ότι ο συντονισμός των προσπαθειών που έχουν αναληφθεί στον τομέα της διάδοσης γεωργικών πληροφοριών που προβλέπεται στο άρθρο 41 της συνθήκης, μπορεί να πραγματοποιηθεί με τον αποτελεσματικότερο τρόπο, εξασφαλίζοντας συνεργασία μεταξύ της Επιτροπής και των εθνικών εμπειρογνωμόνων επί του θέματος στο πλαίσιο μιας επιτροπής εμπειρογνωμόνων· ότι, για το σκοπό αυτό, πρέπει να δημιουργηθεί μια συμβουλευτική επιτροπή για τη διάδοση γεωργικών πληροφοριών στην οποία αντιπροσωπεύονται οι γεωργικές συμβουλευτικές υπηρεσίες των κρατών μελών, ΑΠΟΦΑΣΙΖΕΙ: Άρθρο 1 Στα πλαίσια της Επιτροπής συνιστάται συμβουλευτική επιτροπή για τη διάδοση γεωργικών πληροφοριών, η οποία στο εξής καλείται «η επιτροπή». Άρθρο 2 1. Η επιτροπή αποτελείται από τους διευθύνοντες των γεωργικών συμβουλευτικών υπηρεσιών των κρατών μελών· κάθε διευθύνων βοηθείται από έναν ειδικό στον τομέα της διαβίβασης πληροφοριών. 2. Ο διευθύνων συμβουλευτικής υπηρεσίας έχει την ευχέρεια με δική του πρωτοβουλία να αποφασίσει την αντικατάστασή του σε οποιαδήποτε συνάντηση από ένα μέλος της υπηρεσίας του που είναι σύμβουλος ειδικός επί του θέματος που συζητείται κατά τη συνάντηση αυτή. Άρθρο 3 Αντιπρόσωπος της Επιτροπής προεδρεύει σε όλες τις συναντήσεις της επιτροπής. Η Επιτροπή παρέχει επίσης στην επιτροπή υπηρεσίες γραμματείας. Άρθρο 4 Η Επιτροπή συμβουλεύεται την επιτροπή σχετικά με τον αποτελεσματικότερο τρόπο και μέσο για: α) τη βελτίωση της πρακτικής αποτελεσματικότητας του κοινοτικού καταλόγου γεωργικής έρευνας (AGREP) και της γεωργικής βάσης δεδομένων FAO/ΕΟΚ (EUR/AGRIS)· β) την παροχή στην Επιτροπή, σε συνεργασία με τη Μόνιμη Επιτροπή Γεωργικής Έρευνας, κάθε σχετικής πληροφορίας για τα γεωργικά και αγροτικά προβλήματα, των οποίων η επίλυση είναι ζωτικής σημασίας για την απρόσκοπη εξέλιξη της κοινής γεωργικής πολιτικής· γ) τη διατύπωση όλων των σημαντικών συμπερασμάτων των προγραμμάτων κοινοτικής έρευνας σε γλώσσα κατανοητή για τις συμβουλευτικές υπηρεσίες και τους γεωργούς· δ) τη βελτίωση, εφόσον είναι αναγκαίο, του περιεχομένου, των μεθόδων πραγματοποίησης και της αποτελεσματικότητας των μέτρων διαρθρωτικής πολιτικής σε κάθε περιοχή ή περιφέρεια της Κοινότητας· ε) την ανακοίνωση όλων των σημαντικών πληροφοριών σχετικά με άλλα συναφή θέματα της κοινής γεωργικής πολιτικής σε πρόσωπα που απασχολούνται με τη γεωργία στην Κοινότητα. Άρθρο 5 1. Η θητεία των μελών της επιτροπής διαρκεί τρία έτη και δύναται να ανανεωθεί. 2. Κατά τη λήξη της τριετίας τα μέλη παραμένουν στη θέση τους μέχρι να αντικατασταθούν ή μέχρι να ανανεωθεί η θητεία τους. 3. Μπορεί να τεθεί τέλος στη θητεία ενός μέλους πριν εκπνεύσει η τριετία, λόγω παραίτησης ή θανάτου. Επίσης μπορεί να λήξει στην περίπτωση που η συμβουλευτική υπηρεσία την οποία αντιπροσωπεύει το μέλος ζητήσει την αντικατάστασή του. Σε κάθε περίπτωση, η σχετική συμβουλευτική υπηρεσία ορίζει άλλο πρόσωπο, αφού συμβουλευθεί σχετικά την Επιτροπή, προς αντικατάσταση του μέλους αυτού για το υπόλοιπο της εν λόγω θητείας. 4. Τα μέλη δεν λαμβάνουν αμοιβή για τις υπηρεσίες που προσφέρουν. 5. Η Επιτροπή, για λόγους πληροφόρησης, δημοσιεύει κατάλογο των μελών της επιτροπής στην Επίσημη Εφημερίδα των Ευρωπαϊκών Κοινοτήτων. Άρθρο 6 Η επιτροπή μπορεί να συστήσει ομάδες εργασίας για να τη βοηθούν στην εκτέλεση των καθηκόντων της. Η Επιτροπή συγκαλεί την επιτροπή, εφόσον υπάρχει ανάγκη. Αντιπρόσωποι από τις ενδιαφερόμενες υπηρεσίες της Επιτροπής συμμετέχουν στις συναντήσεις της επιτροπής και στις ομάδες εργασίας της. Άρθρο 7 1. Δεν γίνεται ψηφοφορία για τα θέματα που συζητεί η επιτροπή. 2. Η Επιτροπή, όταν ζητεί τη γνώμη της επιτροπής, μπορεί να ορίσει προθεσμία εντός της οποίας πρέπει να γνωμοδοτήσει. 3. Οι απόψεις όλων των συμβουλευτικών υπηρεσιών που εκπροσωπούνται, αναφέρονται σε συνοπτικά πρακτικά, που διαβιβάζονται στην Επιτροπή. 4. Στην περίπτωση που η επιτροπή διατυπώσει ομόφωνα γνώμη, πρέπει να καταλήξει σε συμπεράσματα, σχετικά με τα οποία έχει επιτευχθεί συμφωνία, και να τα επισυνάψει στην περίληψη πρακτικών. Άρθρο 8 Με την επιφύλαξη των διατάξεων του άρθου 214 της συνθήκης, στην περίπτωση που η Επιτροπή πληροφορήσει τα μέλη της επιτροπής ότι η γνώμη που ζητείται έχει εμπιστευτικό χαρακτήρα, αυτά υποχρεούνται να μην αποκαλύψουν τις πληροφορίες που γνωρίζουν στο πλαίσιο των εργασιών της επιτροπής. Στις περιπτώσεις αυτές παρευρίσκονται στις συναντήσεις μόνο μέλη της επιτροπής και αντιπρόσωποι των ενδιαφερομένων υπηρεσιών της Επιτροπής. Άρθρο 9 Η παρούσα απόφαση αρχίζει να ισχύει στις 12 Μαΐου 1986. Βρυξέλλες, 12 Μαΐου 1986.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2443
525
5640

EuroVoc IDs (Expanded): 2443
525
5640

Dataset Source: meu

Split: train